Peter Juel Jensen (V), 2014-03-18:
Først tak for de meget, meget pæne ord om min ordførertale.
Jeg synes jo også, at ordføreren for Liberal Alliance holdt en ufattelig smuk tale.
Jeg er lidt overrasket, fordi det er første gang, jeg har hørt en ordfører for Liberal Alliance stå og opfordre den nuværende regering til at bruge flere penge.
Det normale billede, det, jeg hører fra Liberal Alliance, er, at regeringen bruger for mange penge på for mange unødvendige ting – et synspunkt, jeg til tider deler med Liberal Alliance.
Men jeg mener også, at der var en regning, der skulle betales, der var et husholdningsbudget, der ikke hang sammen.
Og når husholdningsbudgettet ikke hænger sammen i min egen familie, holder vi altså også en familierådslagning; så sætter vi os alle sammen ned, og så bidrager vi med det, vi kan bidrage med.
Desværre er min kone rent argumentmæssigt betydelig stærkere end mig, så det er altså mig, der må bidrage.
Men vi fik faktisk i mine øjne og i Venstres øjne lavet en rimelig fordeling med hensyn til at betale den ekstraregning, og det betød bl.a., at højskolerne kom til at aflevere noget, og det betød også, at de frie grundskoler kom til at aflevere noget.
Men i bund og grund har vi, fordi vi betalte regningen dengang, kunnet holde hånden under dansk økonomi, og vi har kunnet skåne danskerne for mange ubehagelige overraskelser, som man andre steder i verden lige pludselig er havnet i.
Jeg går også ud fra, at ordføreren er meget, meget opmærksom på det udtryk, der hedder Højskolevenstre.
Den gruppe mennesker findes gudskelov stadig væk og er med til at gøre Venstre til et meget, meget levende og spændende parti.
Og ja, højskolerne og de frie skoler kom til at bidrage, men det var der også mange andre, der gjorde.
Men nu er regningen betalt.
Vi holdt hånden under dansk økonomi, og dermed sikrede vi også på den lange bane, at vi stadig væk ikke har en skamsparet højskolesektor, og at vi også stadig væk har nogle rimelige økonomiske forhold for de frie skoler.
I den bedste af alle verdener havde vi nok ikke gjort det her, men der var noget, der var vigtigere end noget andet.
Jamen altså, nu roste jeg ordføreren før for at være godt inde i stoffet.
Så må ordføreren også være opmærksom på, at det ikke er lang tid siden, at De Frie Skolers Forening fik Danmarks Statistik til at udarbejde en oversigt over det såkaldte socialøkonomiske grundlag, der viste, at der ikke er nogen markante forskelle på de frie skoler og det, som vi kalder folkeskolens eller grundskolens forældremasse.
Det er vel tegn på, at det ikke kun er én slags mennesker, der vælger de frie skoler.
Det er vel også således, at andelen af tosprogede elever i folkeskolen og de frie grundskoler er omtrent den samme, nemlig ca. 10 pct., så jeg synes faktisk godt, man kan sige, at de frie grundskoler tager et stort socialt ansvar.
Nu ved jeg ikke helt, om jeg skal grine eller græde over det indlæg, som ordføreren kom med her.
Er der en regering, som har strammet op, er der en regering, som har skærpet reglerne, ikke kun inden for det her område, men inden for mange områder, så er det vel den nuværende regering.
Der er vel sjældent set så meget regulering før.
Nu skal vi også til at tage stilling til, hvor mange elever der skal sidde i klasserne osv.
Vi pålægger nogen at indføre elevråd osv., vel vidende at det gør man selv i høj grad, men de skal alligevel puttes ned i nogle kasser, som vi trækker ned over hovedet på dem.
Jeg synes, at Venstre hele tiden har været med til at sikre, at vi har haft frie skoler, og de frie skoler har haft en mulighed for at agere.
Så hørte jeg godt, at en minister kom ind på, at den tidligere regering som led i genopretningspakken var med til at fjerne nogle penge.
Vi lavede en økonomisk pakke, som holdt hånden under dansk økonomi, det danske samfund og var med til at sikre, at vi bevarede en konkurrenceevne.
Nuvel, der fjernede vi 1 pct. om året i 4 år, og den er indfaset hele vejen igennem her i 2014, således at man er gået fra 75 pct. og ned på 71 pct. Men det var ikke Venstre, der var ude at stille skolerne i udsigt, at man ville tilbageføre de penge.
Det var ikke Venstre, der gik til valg på noget, som vi ikke holdt.